laion/Wikipedia-Exotic huggingface dataset:
פולמוס בישראל

פולמוס בישראל (בערבית: جَدَل في إسرائيل) הוא כתב עת דו-לשוני (עברית וערבית) באוריינטציה פסיכואנליטית ובעריכת קלאודיה אידן, המשמש במה לשיח בענייני תרבות וקהילה. במקור פולמוס היה כתב עת שנוסד ב-1993 והספיק להדפיס 20 גיליונות לפני שנסגר. פולמוס בישראל עלה לרשת בשנת 2017, ונפתח לקהל הרחב ללא תשלום. מייסדי כתב העת בגרסתו המקוונת (נחמה גסר, גבריאל דהאן וקלאודיה אידן) ביקשו לעורר דיון בתוך הקהילה הלאקאניאנית ומחוצה לה, על המצב החברתי והפוליטי בישראל ולבדוק ״מה יכולה להיות תרומתה של הפסיכואנליזה לקריאת מצבים אלה ולעירור דעת הציבור״. כתב העת פועל ברוח תנועת ״זאדיג״ - ZADIG (Zero Abjection Democratic International Group) - יוזמה של הפסיכואנליטיקאי ז'אק-אלן מילר, בין ממשיכי דרכו של לאקאן בפסיכואנליזה, בתגובה לסכנה לדמוקרטיה כתוצאה מהתחזקות מפלגות הימין הקיצוני בצרפת במהלך הבחירות לנשיאות, ומתוך רצון להשתלב בשיח הפוליטי. כותבי המאמרים באתר יכולים לבחור להגיש את המאמר באחת מן השפות, או בשתיהן. רוב המאמרים פורסמו בשתי השפות בתרגום על ידי ז'נאן בסול וח'ליל סבית. גם בגרסת הרשת מאמרי כתב העת מפורסמים בגיליונות. לקראת כל גיליון מפורסם קול קורא, המכריז על נושא הגיליון. הכותבים מוזמנים לשלוח אל המערכת הצעות למאמרים. בכתב העת כותבים פסיכואנליטיקאים, הוגים ואנשי תרבות, אבל הוא פתוח לכל אדם אשר מונע לפעולה על ידי נושא הגיליון, ומעוניין לתרום או להתמודד עמו. אתר האינטרנט הרשמי של כתב העת פולמוס בישראל קלאודיה אידן, מבט על האקטואליה, אתר הסתדרות הפסיכולוגים בישראל הודעת ההשקה המחודשת של פולמוס במהדורת מקוונת נחמה גסר, גבריאל דהאן, קלאודיה אידן, פולמוס בישראל, באתר BloGIEP, ‏9 במרץ 2017 שפה של אחרים - ארגומנט- جدل في إسرائيل, באתר פולמוס בישראל מערכת פולמוס בישראל, אנו שמחים לבשר על כך ש-"פולמוס בישראל" יוצא לדרך! - يسرّنا أن نزّف لكم بشرى انطلاق "جدل في إسرائيل" !, באתר פולמוס בישראל, ‏21 בפברואר 2018
נועם צוריאלי

נועם יצחק צוריאלי (נולד ב-6 ביולי 1995) הוא זמר, ראפר, מוזיקאי, פסנתרן, ובעברו אלוף הארץ באתלטיקה לנוער. נועם התאמן וניגש לתחרויות אתלטיות דרך מועדון לידר שבירושלים, ולפני גיוסו לצה"ל היה צוריאלי אלוף ישראל לנוער באתלטיקה. בשנת 2018 היה בין 20 הטובים ביותר בריצת 800 מטר בישראל. בזמן שהיה בתיכון למד במגמת מוזיקה בצוללת הצהובה והחל לכתוב חומרים מקוריים ולהופיע בבמות מקומיות. בשנת 2019 ביצע קטעי ספוקן וורד בערבי פואטרי סלאם שהתקיימו במועדון הגולה שבפתח תקווה. חלקם עלו ליוטיוב. בשנת 2021, על רקע משבר הקורונה, הוציא נועם עם אייל מזיג ושחר נהרי את הסינגל "כשנצא מזה", אשר כמשתמע עסק בתקופה שלאחר המגפה. בהמשך השנה הוציא את הסינגלים "ובחלומי", "לאט", ו"גרטה" מאלבומו, "מילים, לחן וחזון". השיר "גרטה" נכתב על גרטה טונברי, פעילה בתחום ההתחממות העולמית. בשנת 2022 הוציא את הסינגלים "מה הייתי עושה", "שרה רוז קלפטון", ו"נוס נוס" מאלבומו "מילים, לחן וחזון". בשנת 2023 הוציא את הסינגלים "הסיפור הוא לא עלייך" ו"לילו וסטיץ'", אשר נכללו באלבומו הראשון שיצא מאוחר יותר באותה השנה. בשנת 2024 הוציא בעקבות מלחמת חרבות ברזל את הסינגל "עוד יום בעזה". הסינגל נכנס לפלייליסט של גלגלצ באפריל אותה שנה והגיע למקום ה-37 במצעד השנתי של גלגלצ ווואלה לשנת תשפ"ד, השיר מוקדש לזכרם של איל מאיר ברקוביץ׳, וגל מאיר אייזנקוט. נועם נולד וגר בירושלים, למשפחה בת 4 אחים. בנעוריו למד בתיכון הימלפרב. בצה"ל שירת ביחידת דובדבן, אשר ביצע בה גרסאות פרודיות ברוח הצוות. הוא ציין על עצמו כי שם הייתה ההופעה הראשונה שלו. נועם צוריאלי, ברשת החברתית פייסבוק נועם צוריאלי, ברשת החברתית אינסטגרם נועם צוריאלי, סרטונים בערוץ היוטיוב נועם צוריאלי, באתר שירונט נועם צוריאלי, באתר אפל מיוזיק (באנגלית) נועם צוריאלי, באתר ספוטיפיי נועם צוריאלי, באתר Tab4u נועם צוריאלי, באתר Genius אריאל פייגלין, נועם צוריאלי: "לא משחק אותה בריא, ברור שיש לי הפרעה", 9 במאי 2021, ערוץ 7 גלעד ינאי, הזרקור: האמנים החדשים שאתם חייבים להכיר, באתר חדשות 13, 9 ביוני 2021 ידועון אתלטיקה 2018-19, איגוד האתלטיקה בישראל גולה סלאם - נועם צוריאלי - אבא, אמא, אנחנו צריכים לדבר, נבדק ב-2022-04-06 גולה סלאם - נועם צוריאלי - אם היית פשוט יפה, נבדק ב-2022-04-06 נועם צוריאלי בשיר חדש: מה הייתם עושים אם הייתם זוכים בלוטו?, באתר ערוץ 7 Noam Tsuriely - נועם צוריאלי – Sara Rose Clapton - שרה רוז קלפטון, נבדק ב-2024-07-03 This Israeli rapper brings people together through multilingual lyrics, The World from PRX (באנגלית) אריאל פייגלין, נועם צוריאלי: 'עוד יום בעזה' הוא השיר שלא חשבתי שאכתוב, באתר ערוץ7, ‏14.04.2024 שמואל מוניץ, הראפר שחזר ממילואים והוציא שיר מצמרר: "מרגיש שהכנסתי את כל הפלוגה לגלגלצ", באתר ynet, 28 באפריל 2024 ההופעה הראשונה. לא מה שחשבתם., נבדק ב-2022-04-06
לון טרייהולט

לון טרייהולט (בדנית: Lone Træholt;‏ נולדה ב-15 ביולי 1958) היא בריגדה גנרל בחיל האוויר המלכותי הדני. האשה הראשונה בתולדות דנמרק שהגיעה לדרגת גנרל. טרייהולט נולדה בלוקן ב-15 ביולי 1958. היא סיימה את לימודיה ב-1977 ורצתה ללמוד ביולוגיה, אולם אחיה הבכור, שהיה טייס בחיל האוויר המלכותי הדני שכנע אותה ללכת בדרכו ולהתגייס לחיל האוויר. ב-1979 החלה ללמוד באקדמיה הצבאית המלכותית של חיל האוויר. ב-1981 הועלתה לדרגת לויטננט. ב-1983 סיימה את לימודיה באקדמיה והועלתה לדרגת פרימייר לויטננט. ב-1986 הועלתה לדרגת האופטמן. ב-1992 החלה ללמוד באקדמיה הצבאית המלכותית, ב-1993 הועלתה לדרגת מאיור ובשנת 2000 הועלתה לדרגת אוברסט-לויטננט. ב-2003 מונתה למפקדת בסיס חיל האוויר אלבורג, וב-2007 מונתה למפקד פיקוד האוויר הטקטי. ב-2008 הועלתה לדרגת אוברסט ומונתה לראש אגף הבקרה האווירית. ב-11 בספטמבר 2017 הועלו במקביל לון טרייהולט ויטה אלבינוס לדרגת בריגדה גנרל. בכך הפכו שתיהן לשתי הנשים הראשונות בדנמרק שהגיעו לדרגת גנרל. לון טרייהולט, ברשת החברתית LinkedIn
שלמה יפה אשכנזי

הרב שלמה יפה אשכנזי (תקפ"ה בערך - י"ח בניסן תרכ"ז, 1825 בערך - 23 באפריל 1867) היה רב באזמיר ובמילאס(אנ') במאה ה-19. מחבר ספר אשר לשלמה על הרמב"ם. נולד לרבי יעקב יפה, מחבר ספר יעקב סלה. למד אצל הרב אברהם פאלאג'י, שמזכירו רבות בספריו ומכנהו ”החכם השלם והכולל, בקי בטרפיות לא ימוש מתוך האוהל, גלוסקא יפיפיה מחדש בטובו חכם בעוז...” (אשר לשלמה, הסכמה), ואצל הרב יהושע אברהם יאודה אליעזר (מחבר ספר עבודת משא). נישא לרבקה, בתו של הגביר משה אלגאזי, שסייע בהוצאת ספרו של חתנו. גיסו היה הרב יאודה אלגאזי. חמיו מימן את הזוג שאף דרו אצלו. בשנת התר"ט, עת פרצה מגפת הכולירא באזמיר, ברחו תושבי העיר אל הכפרים הסמוכים לה, ולרב שלמה, שהיה עני מרוד, לא היה מקום לברוח אליו, עד ששמע על כך דודו, שהזמין אותו להתארח בביתו, שם היה כבן בית במשך שלושה חודשים. חודשיים לאחר ששבו לאזמיר, נפטר חמיו, והרב שלמה חזר להיות בן בית אצל דודו, שבכל לילה ולילה היה מבקש ממנו לשמוע את דברי התורה שלמד:”עד שהיה מרגלא בפומיה לומר תניח הפירות שלך והיה משתעשע בדברות קדשי”. כל ימיו התפלל לראות בשמחת בתו היחידה, אך היא נפטרה כשלשה חודשים לאחר חתונתה:”וזכור אזכור ביום המיתה דמתה ביום ג' שעת אחר עשר וחצי והייתי אני ונוות ביתי עמה והיה בדעתה ורגע אחד קודם מותה קראה אותי אבי אבי הנה אני הולכת בדרך כל הארץ תבוא לכאן ואחבק ואנשק אותף כי אהבת עולם אהבתיך. ואחר דחיבקה ונשק אותי אמרה לי תלך דאין אני רוצה שתראה אותי במיתתי דאיך יש אב שיראה במיתת בתה האם לא תלך אתה אין אני נותן נשמתי ותכף הסירו אותי משם ויצאה נשמתה צב"ה ואם כן לאיש כמוני היום דהן בעון לא נשאר לעת כזאת לא נין ולא נכד” (אשר לשלמה, דרוש א' להספד). לאחר חיפושים רבים אחר מקור פרנסה, הגיע הרב שלמה למילאס(אנ'), שם הגיע אל המנוחה והנחלה כשאסף אותו רבי מרדכי הלוי לביתו, שם היה לשוחט ובודק של הקהילה, משם היה שולח אגרות שילומים (מכתבים) להוריו, בהם כתב: ישמח אבי ואמי, דכל מה שהייתי מתאוה כל ימי הכינו לי מן השמים דביתו בית ועד לחכמים וממוצאי שבת עד קבלת שבת אני לומד ומחדש עם לימוד התלמידים — הקדמת אבי המחבר נר"ו מתלמידיו היה רבי יעקב בן מרדכי הלוי. היה ידידו של הרב רפאל חייא פונטרימולי והחליף עמו מכתבים בהלכה. סבל מחולי החזה והיה מדוכא בייסורים. נפטר בקיצור ימים בי"ח בניסן ה'תרכ"ז (23 באפריל 1867) בלא בנים. לאחר מותו הדפיס אביו, רבי יעקב, את ספר אשר לשלמה ובו חידושי בנו שליקט מכתביו. אשר לשלמה - חידושים על משנה תורה לרמב"ם ובסופו ליקוטים על הש"ס, שאריות מפירוש לשיר השירים מאת אבי המחבר שסידר לבנו לדרוש בנישואי בתו של רבי יעקב, ודרושים: ארבעה לנישואין, הספדים לבתו, חמיו, רבו ועוד. שניים לשבת תשובה, ושניים לשבת זכור. בנוסף נדפסו בסוף הספר ליקוטים מפירושיו על התורה, תהלים ומשלי. בחיבור משובצות תשובות שהשיב לשואליו, וביניהם האם האשה יכולה להכריח את בעלה לגרשה כי הוא רוצה לעבור מאזמיר לנא אמון בניגוד לרצונה. שלמה יפה אשכנזי, באתר "החכם היומי" ראה למשל: ויקרא אברהם פרשה ד': "וידיד נפשי החכם השלם כמה"ר שלמה יפה נר"ו נתן טעם לדבר..." ועוד שם בפרשה ג', ובספר אברהם את עיניו חולין דף ע עמוד א. אשר לשלמה, הסכמת הגר"א פאלאג'י אשר לשלמה, דרוש א' להספד לדוגמה, שלח לו שאלה האם לאחר שכבר קבעו גויים מזוזה בבית,יש לברך עליה לקבוע מזוזה (אשר לשלמה, הלכות מזוזה) אשר לשלמה, שער הלכות אישות פרק י"ג
איליין וסט

מרגרט איליין וסט (באנגלית: Margaret Elaine West; נולדה בספטמבר 1961) היא מרשל אוויר משנה בחיל האוויר המלכותי (RAF). האשה הראשונה שהגיעה לדרגה זו בצורה סדירה. וסט נולדה בשם איליין ברינדלי בספטמבר 1961 וגדלה באזור האגמים. ב-1978 התגייסה לחיל האוויר המלכותי לנשים (WRAF) כאשת אוויר. היא התקדמה בהדרגה בסולם הדרגות, וב-1 ביולי 2008 הועלתה לדרגת קומודור אוויר ומונתה לראש השיכון המבצעי של חיל האוויר. ב-1 באוגוסט 2013 היא הועלתה לדרגת מרשל אוויר משנה. היא האשה הראשונה בתולדות בריטניה שהגיעה לדרגה זו בצורה סדירה. במקביל היא מונתה למנהלת פרויקטים והגשת תוכניות בארגון התשתיות הביטחוניות (DIO). ב-2016 היא פרשה מהצבא. מדיה וקבצים בנושא איליין וסט בוויקישיתוף * The high-flying RAF woman who's made history: Married mother, 51, becomes highest ranked female in British military ever after promotion to air vice-marshal
תל חייא

תל חייא הוא אתר ארכאולוגי הנמצא ביישוב איתמר שבשומרון. בתל נמצאו פריטים מהתקופה ההלניסטית ומהתקופה החשמונאית ביניהם מטבעות, סירי בישול, בית בד, מקווה ומבנים נוספים. בראשית 2021 החלו חפירות ארכאולוגיות בתל, המתבצעות בהובלתם של ד"ר דביר רביב ואברהם טנדלר מהמכון לארכאולוגיה באוניברסיטת בר-אילן בשיתוף פעולה עם "המשמר זאב ח' אדלר". בחפירות משתתפים סטודנטים מהמחלקה ללימודי ארץ ישראל וארכאולוגיה באוניברסיטת בר-אילן, ומהחוג ללימודי ארץ ישראל במכללת הרצוג. בתל נמצאו פריטים מהתקופה ההלניסטית ומהתקופה החשמונאית ביניהם מטבעות, סירי בישול, בית בד, מקווה ומבנים נוספים. בנוסף, נחשפו במהלך החפירה שרידים המתוארכים לתקופה הרומית הקדומה. הארכאולוג העומד בראש צוות החפירות דביר רביב אמר: "עשינו צעד חשוב נוסף בהבנת תולדות האתר ובשימור שרידיו". באוקטובר 2021 במסגרת שבוע חפירות ארכאולוגיות באתר שארגנו תנועת 'אמונים' ומועצה אזורית שומרון, מצאו בני נוער מטבעות המתוארכים לתקופת החשמונאים, וממצאים נוספים אין הכרעה בין החוקרים אם מדובר בהתיישבות יהודית או שומרונית, שכן מקוואות הטהרה שנחשפו במקום מאפיינים אוכלוסייה יהודית ושומרונית כאחד. כתב מקור ראשון, ‏בני נוער מצאו בשומרון מטבעות מלפני 2,000 שנה, בעיתון מקור ראשון, 26 באוקטובר 2021 בקרוב: התל המסתורי באיתמר ייפתח לקהל, באתר ערוץ 7, 10 בינואר 2019 הנבואה שהתגשמה - ישוב יהודי עתיק באחד המקומות היפים ביותר בארץ - תל חייא. נמצא בישוב איתמר בשומרון, סרטון בערוץ "shraga shmaidler שרגא שמידלר", באתר יוטיוב (אורך: 12:38) תגלית בשומרון: בני נוער מצאו מטבעות עתיקים ביישוב איתמר, באתר ערוץ 7, 26 באוקטובר 2021 איתמר כהן, ממצא מפתיע בשומרון: מטבעות וכלי חרס מתקופת בית המקדש השני, באתר חדשות כל העולם, ‏19/09/2021 ערך זה הוא קצרמר בנושא ארכאולוגיה. אתם מוזמנים לתרום לוויקיפדיה ולהרחיב אותו.
בן-גוריון (סרט)

בן-גוריון הוא סרט טלוויזיה ישראלי של צחי גראד וגיל לבנברג משנת 1997 על פי תסריט של אסי דיין. הסרט מתרחש כולו בנמל התעופה בן-גוריון. הוא נוצר עבור חברת קשת בערוץ 2, במסגרת סדרת הסרטים "סיפורים קצרים על אהבה" שהפיק חגי לוי. עלילת הסרט מחולקת לחמישה סיפורים אשר קורים במקביל. כל הסיפורים מתרחשים בלילה אחד ארוך במיוחד, בנמל התעופה בן-גוריון. עם ההתקרבות לסיומו, העלילות השונות נפגשות יחדיו. העלילה הראשונה, היא של שמעון (אליעד נחום), ילד בעל כוחות על-טבעיים, אשר משתמש בהם כדי לקרוא מחשבות, לפתוח דלתות ולקשור קצוות רופפים. בתור קוסם חובב, הילד שמעון בדרכו לסיבוב הופעות עולמי. בחיפוש אחר קלף משחק שאבד לו, הוא משוטט ברחבי הטרמינל. בזמן זה הוריו המודאגים (רמי פורטיס ורונית אלקבץ) מחפשים אחריו. העלילה השנייה, היא של דיילת צעירה (סמדר קלצ'ינסקי), אשר מנסה לשים קץ למערכת יחסים רעילה עם טייס שחצן ומבוגר. לבסוף הדיילת נוטשת אותו, ומקיימת רומן עם לא אחר מאשר בנו. העלילה השלישית, היא של נוסע נאה אך חשדן, אשר חוצה בשקט את הטרמינל. הנוסע נושא בליבו סוד, שנחשף במהלך הסרט. העלילה הרביעית, היא של זוג מבוגר ועייף (ישראל גוריון ונירה רבינוביץ') שחוזר מטיול באירופה. השניים מודאגים מכך ששכחו לקנות נעלי ריצה לנכדם. במהלך העלילה הילד שמעון פוגש בהם, והם עולים יחד על מסוע המזוודות. העלילה החמישית היא של מוזיקאי, בן לאב ערבי־ישראלי ואם יהודייה. במהלך הבידוק הביטחוני, הסלקטורית בוחנת את חפציו. כשמגיעה לקופסת עץ נעולה, המוזיקאי מסרב לפתוח אותה. לדבריו היא ניתנה לו על ידי סבו, ועליו לפתוח אותה רק כשימצא את בחירת לבו. איש הביטחון שנוכח בחדר מתעקש על פתיחת הקופסה, ולאחר סיום הבידוק מציע המוזיקאי נישואין לסלקטורית, היא מסכימה והשניים מתנים אהבה. אליעד נחום - שמעון, ילד בעל סגולות טלפתיות רמי פורטיס - אביו של הילד רונית אלקבץ - אמו של הילד ישראל גוריון - סבא שחוזר מטיול באירופה נירה רבינוביץ' - סבתא שחוזרת מטיול באירופה אסי דיין - קברניט המנהל רומן עם דיילת סמדר קילצ'ינסקי - דיילת המקיימת רומן עם הטייס טינקרבל - דיילת מוחמד בכרי - הערבי ריטה שוקרון - אשתו של הערבי חני פירסטנברג - נערה בשדה התעופה איילת מנחמי - גרושה שמחכה בטרמינל ליאת גליק - בודקת ביטחונית רע גלובוס- הנכד של הסבא והסבתא שחוזרים מחו"ל הסרט היה הסרט הראשון בו השתתף רמי פורטיס. "בן-גוריון", במסד הנתונים הקולנועיים IMDb (באנגלית) "בן-גוריון", באתר אידיבי "בן-גוריון", במסד הנתונים הקולנועיים KinoPoisk (ברוסית) "בן-גוריון", במיזם "אישים" לתיעוד היצירה הישראלית ענת זנגר, "תסתכלו מי אתם": על הּפָנים והאירוע האתי בתמונה הקולנועית (עמ' 33-38), באתר מכאן, כתב־עת לחקר הספרות והתרבות היהודית והישראלית כרך יג', מכון והמחלקה לספרות עברית, אוניברסיטת בן-גוריון בנגב, ‏אוקטובר 2013 ,תשע"ד (בעברית) הסיפור של פורטיס - פרק 14: איבדנו פתאום את הדרך לכאן - KZradio רדיו הקצה, באתר KZradio רדיו הקצה, ‏3 במרץ 2021
רוק סטאר

רוק סטאר (אנגלית: Rock Star) הוא סרט קולנוע אמריקאי שיצא לאקרנים בשנת 2001. הסרט מספר על בחור בשם כריס קול, מעריץ מטורף של להקת הרוק הכבד המפורסמת "Steel Dragon" אשר חולם להקים להקה בסגנון של Steel Dragon. כריס הקים להקת מחווה ל־Steel Dragon הנקראת "Blood Pollution", על שם אחד השירים של Steel Dragon. במהלך הופעת מחווה שלהם, הגיטריסט רוב מתווכח עם כריס לאחר שאלתר סולו בטענה שהם להקת חיקוי, והם רוצים לכתוב חומר משלהם. למחרת, הם מביאים סולן בשם "ברדלי". כריס וחברתו אמילי, שהיא מנהלת הלהקה ובהמשך גם הסוכנת הפרטית שלו, מאוכזבים מהחברים ועוזבים. יום למחרת כריס מקבל טלפון מגיטריסט הלהקה Steel Dragon קירק קאדי, והוא מודיע לו שהוא מוזמן לבחינות לסולן להקת "Steel Dragon". כריס מופתע. הוא ואמילי נוסעים ללוס אנג'לס לבחינות. כריס מאוד מתרגש ולחוץ. הוא עובר את הבחינות לאחר מאמצים רבים. הלהקה משנה את שמו ל"איזי" בטענה כי "כריס קול זה לא שם מגניב". איזי צובר מעריצים בכל אמריקה ומתפרסם מאוד. לאחר שאיזי מתנהג באנוכיות, אמילי עוזבת אותו ונוסעת לעבוד ולגור בסיאטל עם חברתו של רוב (הגיטריסט מהלהקה הקודמת של כריס). איזי נפגע אבל היא מבטיחה לו שכשיגיע לסיאטל הם ייפגשו. עכשיו כשאיזי זמר מוכר הוא רוצה גם לכתוב שירים. אבל הלהקה אומרת שרק קירק (הגיטריסט) ואיי-סי (המתופף) כותבים את השירים. איזי מחליט לעזוב את הלהקה והוא מקים להקה משלו שמנגנת מוזיקת סופט רוק. הוא ואמילי חוזרים להיות ביחד ונגמרת תקופת ההבי מטאל שמבוססת על סקס, סמים ורוקנ'רול בחייו של איזי. הסרט הושפע מסיפורה של להקת ההבי מטאל האנגלית "Judas Priest". אתר האינטרנט הרשמי של רוק סטאר "רוק סטאר", במסד הנתונים הקולנועיים IMDb (באנגלית) "רוק סטאר", באתר נטפליקס "רוק סטאר", באתר AllMovie (באנגלית) "רוק סטאר", באתר Rotten Tomatoes (באנגלית) "רוק סטאר", באתר Box Office Mojo (באנגלית) "רוק סטאר", באתר Metacritic (באנגלית) "רוק סטאר", באתר אידיבי "רוק סטאר", במסד הנתונים הקולנועיים KinoPoisk (ברוסית)
דיוויזיית המשמר המוטסת ה-98

דיוויזיית המשמר המוטסת ה-98 (ברוסית: гвардейская воздушно-десантная дивизия‏ я-‏98) היא דיוויזיה מוטסת חלק מחיל הצנחנים של הכוחות המזוינים של הפדרציה הרוסית. הדיוויזיה הוקמה ב-1943 במהלך מלחמת העולם השנייה כחלק מקורפוס המשמר המוטס ה-37, ביוני 1956 הקורפוס פורק והיא הועברה לפיקוד ישיר של חיל הצנחנים. לאורך המלחמה הקרה הייתה לאחת מדיווזיות הצנחנים העיקריות של כוחות ברית המועצות והחל מ-1969 ועד לפירוק ברית המועצות היא הוצבה בבולדרד, מחוז אודסה (כיום אוקראינה). לאחר נפילת ברית המועצות, התבקשה הדיוויזיה להישבע נאמנות לצבא אוקראינה, אך אף על פי שרוב חייליה היו אוקראינים, היא החליטה להישאר נאמנה לרוסיה. משום כך הדיוויזיה הועברה מאוקראינה לרוסיה, כאשר מפקדתה הועברה לאיוואנובו (במחוז איוואנובו) כ-300 ק"מ ממוסקבה, כך גם מרבית יחידות הדיוויזיה, מלבד הרגימנט ה-331 ויחידת הארטלריה של הדיוויזיה השוכנות בקוסטרומה. ב-2008 לקחו חלק יחידות הדיוויזיה במלחמת גאורגיה–רוסיה בגזרת דרום אוסטיה. החל מ-2014 הדיוויזיה הייתה מעורבת גם בסיוע ללחימה בדונבאס במזרח אוקראינה, באוגוסט 2014 אף נתפסו עשרה מחיילי הדיוויזיה בידי כוחות הביטחון של אוקראינה, כאשר לטענת רוסיה הם עברו את הגבול בטעות. לקראת הפלישה הרוסית לאוקראינה בפברואר 2022, הרגימנט ה-217 הוצב בבלרוס וככל הנראה לקח חלק בפלישה לאורך הציר לכיוון קייב בעוד שיחידות מהרגימנט ה-331 הוצנחו ביעדים אסטרטגים שונים באוקראינה. ישנן עדויות לכך שהרגימנט ה-331 ספג אבידות קשים לאורך הלחימה ומפקדו אף נהרג בלחימה. ככל הנראה לאור תפקוד הדיוויזיה בלחימה והאבידות הקשים שספגה, מפקד הדיוויזיה קולונל ויקטור גונזה פוטר מפיקוד הדיוויזיה במרץ 2022. מפקדת הדיוויזיה (איוואנובו) רגימנט המשמר המוטס ה-217 (איוואנובו) רגימנט המשמר המוטס ה-331 (קוסטרומה) רגימנט המשמר הארטילרי ה-1065 (קוסטרומה) רגימנט המשמר הגנה אווירית החמישי (איוואנובו) טייסת התובלה הצבאית האווירית ה-243 (איוואנובו) פירוט כוחות הדיוויזיה לאורך השנים באתר ww2.dk. Mark Urban, The cost of the Ukraine war for one Russian regiment, ‏9 באפריל 2023, BBC. Mark Urban, The heavy losses of an elite Russian regiment in Ukraine, ‏2 באפריל 2022, BBC.
שלמה חכים

הרב שלמה חכים (?-1838) היה מגדולי חכמי אזמיר. מחבר פירוש מלאכת שלמה על משנה תורה. נישא למרת וידא (נפטרה בי"א בחשון התקצ"ב). למד אצל הרבנים יצחק מאייו, רפאל יוסף חזן ושלמה הלוי, מחבר ספר לב שלמה. היה דיין בבית הדין של הרב רפאל אשכנזי משנת תקע"ד. הרב אברהם פאלאג'י העיד עליו: ”...שזכה גדול אדונינו הרב מר קשישא המלך שלמה זצוק"ל להיות ראש על ארץ רבה יחיד בדורו, אינו אלא על גודל צניעותו שהיה אותו בפלך השתיקה, ...”. היה גבאי הצדקה בעיר, אשר כפי המסורת באזמיר, שימשו בתפקיד זה גדולי החכמים בעיר. רבי חיים פלאג'י מזכירו רבות בספריו, וכן הרב חיים בנימין פונטרימולי בספרו "פתח הדביר". מתלמידיו היה הרב חיים ביז'ה, מחבר ספר "חיים עד העולם". באדר התקפ"ו החל לכהן כרב בקהילת אלגאזי, שם היה דורש דרושים גם בשבת תשובה ובשבת הגדול ובקהילת תלמוד תורה דרש לרוב בשבת הלבשה. בשבת זכור היה דורש בקהילת אורחים ובקהילת פורטוגאל בעיר. בשנת תקצ"ז סידר דרוש לומר בשבת הגדול, אך נבצר מהעם להתקהל בעקבות מגפה שפרצה באזמיר. בשבתות כלה דרש גם בקהילת שלום ובקהילת מחזיקי תורה. בי"ח סיון התקכ"א נפטר אביו, ובה' בכסלו התקכ"ט נפטרה אמו. נפטר בי"ט בסיון ה'תקצ"ח (1838) לאחר ייסורים. בין מספידיו נמנו הרב חיים פאלאג'י, הרב מיכאל יעקב ישראל, רבה של רודוס, רבי רחמים אריה אברהם הכהן ארייאש (מחבר ספר שפתי רננות), הרב חיים ביז'ה, רבי יהושע אברהם קריספין הרב נסים יעקב מזרחי, מחבר ספר ברוך מבנים, וכן בנו הרב שמואל חכים. חתנו הרב דוד סיד, משוחטי העיר, נפטר במגפה בתמוז התקצ"א. בנו הרב שמואל חכים, כיהן כדיין באזמיר בתקופת רבי חיים פלאג'י. נכדו רבי אברהם דוד חכים, סייע בהדפסת ספר מלאכת שלמה לסבו. מלאכת שלמה (שאלוניקי תרכ"ג) - חידושים על משנה תורה לרמב"ם. כיסא שלמה (שאלוניקי תר"ז) - דרושים לארבע שבתות השנה - שבת תשובה, שבת הלבשה, שבת הגדול ושבת כלה. וכן דרושים לנישואין וחמישה עשר הספדים שדרש לפטית הוריו, הרב אברהם אבן עזרא (מחבר ספר בתי כנסיות), הרב יצחק אלגאזי, מחבר ספר עץ חיים, הראשון לציון הרב יום טוב דאנון, הרב אליעזר חזן, הרב שמואל שושנה, הרב רפאל אשכנזי, הרב בכור יצחק נאבארו, הרב דוד אמאדו ואשתו, הרב שלמה משה סוזין, הרב אברהם הלוי אמיגו, הרב משה ברכה. בסוף הספר שני הספדים מאת בן המחבר על הוריו. חכם שלמה חכים, באתר "החכם היומי" בתשלום שנתה. (כסא שלמה, דרוש ט"ו להספד) קובץ בית אהרן וישראל, גיליון ט"ז ברך את אברהם דף רכ"ד עמוד ב' יפה ללב חלק ג' יורה דעה סימן רנ"ו ראה למשל: "צוואה מחיים" עמוד ס'. "משא חיים" דף י"ד ע"א, "גנזי חיים" מערכת ח, ''נפש כל חי'' מערכת מ' אות ס'. ''כף החיים'' סימן כ"ו. "זכירה לחיים" חלק ב' דף י"ב מלבד דרוש י' להלבשה שדרש בק"ק אלגאזי כסא שלמה, דף פב עמוד ב כסא שלמה דרוש א' וב' להספד שנות ימין חלק ב דרוש ג' להספד דרוש ח' חיים עד העולם, דרוש ג' להספד אברהם במחזה דרוש ח' להספד דרוש ו' להספד כסא שלמה, דרוש י"ד להספד
אלן פוקס

אלן פוקס (בצרפתית: Alain Fuchs‏; 10 באפריל 1953, לוזאן) הוא כימאי צרפתי. אלן פוקס נולד בשנת 1953 בלוזאן. בשנת 1975 הוא סיים לימודי הנדסה כימית בבית הספר הפוליטכני הפדרלי של לוזאן. בשנת 1983 פוקס סיים עבודת דוקטורט באוניברסיטת פריז-סאקלה. בשנת 1985 פוקס הצטרף לצוות של המרכז הלאומי למחקר מדעי. בשנת 1995 הוא התמנה לפרופסור באוניברסיטה בה למד ובהמשך באוניברסיטת פייר ומארי קירי. בשנת 2010 הוא מונה למנהל של המרכז הלאומי למחקר מדעי במקום קתרין ברשיניאק. כאשר תקופת כהונתו הסתיימה הוא מונה לשלוש שנים נוספות עד לשנת 2017. החל משנת 2017 הוא מכהן כנשיא PSL Research University בפריז. מחקרים של פוקס מרוכזים בתחום תאוריה וניתוח תופעות שונות בתחום תרמודינמיקה של נוזלים בחומרים בעלי נקבוביות ובתופעות תרמיות במתקני אגירת אנרגיה. הוא כתב מספר ספרים בנושא וכ-200 פרסומים מדעים שונים. על תרומתו לקידום המדע אלן פוקס התקבל למסדר הדקלים של האקדמאים בשנת 1996, התקבל ללגיון הכבוד בשנת 2010 וקיבל עיטורים נוספים מצרפת וקנדה. מדיה וקבצים בנושא אלן פוקס בוויקישיתוף ביוגרפיה (בצרפתית) נתונים אישיים ורשימת פרסומים
אליון בדארה פאטי

אליון בדארה פאטי (בצרפתית: Alioune Badara Faty; נולד ב-3 במאי 1999 בסנגל) הוא כדורגלן סנגלי המשחק בעמדת השוער בקבוצת קאסה ספורטס מליגת העל הסנגלית. פאטי משחק בקאסה ספורטס מליגת העל הסנגלית החל משנת 2019. פאטי היה חלק מסגל נבחרת סנגל שזכתה בטורניר גביע אפריקה לאומות 2021, אם כי לא שיחק בטורניר. נבחרת סנגל גביע אפריקה לאומות (1): 2021 אליון בדארה פאטי, באתר Transfermarkt אליון בדארה פאטי, באתר WorldFootball.net אליון בדארה פאטי, באתר FootballDatabase.eu
פודה באלו-טורה

פודה באלו-טורה (בצרפתית: Fodé Ballo-Touré; נולד ב-3 בינואר 1997 בצרפת) הוא כדורגלן סנגלי המשחק בעמדת המגן השמאלי בקבוצת פולהאם מהפרמייר ליג בהשאלה ממילאן מהסרייה א' ובנבחרת סנגל. באלו-טורה גדל במחלקת הנוער של פריז סן-ז'רמן. ב-1 ביולי 2017 חתם באלו-טורה בליל מליגת העל הצרפתית. ב-6 באוגוסט ערך את הופעת הבכורה שלו במועדון, בניצחון 0–3 על נאנט במסגרת המחזור הראשון בליגה לעונת 2017/2018. בסך הכל ערך 45 הופעות ליגה במדי המועדון. ב-10 בינואר 2019 חתם במונקו מליגת העל הצרפתית. ב-13 בינואר ערך את הופעת הבכורה שלו במדי המועדון, בתיקו 1-1 נגד אולימפיק מרסיי במסגרת המחזור ה-20 בליגה לעונת 2018/2019. בסך הכל ערך 63 הופעות ליגה במדי המועדון. ב-18 ביולי 2021 חתם באלו-טורה על חוזה לארבע עונות במילאן מהסרייה א'. ב-12 בספטמבר ערך את הופעת הבכורה שלו במועדון, בניצחון 0–2 על לאציו במסגרת המחזור השלישי בליגה לעונת 2021/2022. ב-28 בספטמבר ערך את הופעת הבכורה שלו בליגת האלופות, בהפסד 1–2 לאתלטיקו מדריד במסגרת שלב הבתים לעונת 2021/2022. ב-1 באוקטובר 2022 כבש את שער הבכורה שלו במועדון בניצחון 3-1 על אמפולי. ב-1 בספטמבר הושאל באלו-טורה לפולהאם מהפרמייר ליג. באלו-טורה היה חלק מסגל נבחרת צרפת עד גיל 21. ב-26 במרץ 2021 ערך את הופעת הבכורה שלו בנבחרת סנגל, בתיקו 0-0 נגד נבחרת הרפובליקה של קונגו במסגרת מוקדמות גביע אפריקה לאומות 2021. נכלל בסגל נבחרת סנגל לטורניר מונדיאל 2022. נכלל בסגל נבחרת סנגל לטורניר גביע אפריקה לאומות 2023. מילאן אליפות איטליה: 2021/2022 נבחרת סנגל גביע אפריקה לאומות: 2021 מדיה וקבצים בנושא פודה באלו-טורה בוויקישיתוף פודה באלו-טורה, ברשת החברתית אקס (טוויטר) פודה באלו-טורה, ברשת החברתית אינסטגרם פודה באלו-טורה, באתר Transfermarkt פודה באלו-טורה, באתר Soccerway פודה באלו-טורה, באתר BDFutbol פודה באלו-טורה, באתר WorldFootball.net פודה באלו-טורה, באתר National Football Teams פודה באלו-טורה, באתר FootballDatabase.eu Transferts : Fodé Ballo-Touré (ex-PSG) à Lille באתר ל'אקיפ, 1 ביולי 2017 (בצרפתית) Fodé Ballo-Touré à Monaco jusqu'en 2023 (officiel) באתר ל'אקיפ, 10 בינואר 2019 (בצרפתית) OFFICIAL STATEMENT: FODÉ BALLO-TOURÉ באתר הרשמי של מילאן, 18 ביולי 2021 (באנגלית) Aliou Cisse dévoile les 26 Lions pour Qatar באתר הרשמי של התאחדות הכדורגל הסנגלית, 11 בנובמבר 2022 (בצרפתית) La liste des 27 lions du Sénégal qui vont disputer l’édition 2023 de la Coupe d’Afrique des Nations en Côte d’Ivoire. בחשבון הפייסבוק הרשמי של פדרציית הכדורגל הסנגלית, 29 בדצמבר 2023 (בצרפתית)